Software libere

Definition de software libere 
Iste definition de software libere es mantenite pro monstrar clarmente le conditiones que un particular programma de software debe satisfacer a fin de esser considerate software libere.

Le essentia del "software libere" se trova in libertate, non in precio. Pro comprehender le concepto, on debe pensar al libertate de expression, non al entrata libere, per exemplo a un theatro.

Le essentia del software libere es le libertate pro le usator de executar, copiar, distribuer, studiar, cambiar e meliorar le software. Plus precisemente, illo refere a quatro typos de libertate, pro le usatores del software:

 libertate 0: Le libertate de executar le programma, a qualcunque proposito.
 libertate 1: Le libertate de studiar le functionamento del programma, e adaptar illo al necessitates personal. Accesso al codice original es un precondition pro isto.
 libertate 2: Le libertate de redistribuer copias a fin que on pote adjutar un vicino.
 libertate 3: Le libertate de meliorar le programma, e publicar le meliorationes, a fin que tote le communitate profita de illos. Accesso al codice original es un precondition pro isto.

Un programma es un software libere si le usatores ha tote iste libertates. De iste maniera, on deberea esser libere de redistribuer copias, con o sin modificationes, qui pote esser gratis o in excambio de un summa monetari pro le distribution, a omne persona in omne location. Iste libertates implica (inter altere cosas) que on non necessita demandar o pagar permission.

On deberea equalmente haber le libertate de facer modificationes e de usar illos privatemente in le proprie labor o recreation, mesmo sin mentionar le existentia de illos. Si on opta pro publicar le cambios, on non deberea esser obligate a notificar un persona in particular, ni de un maniera in particular.

Le libertate de usar un programma significa le libertate pro omne typo de persona o organisation de usar illo in omne typo de systema de computator, pro omne typo de projecto o labor, e sin obligation de communicar posteriormente al disveloppator o a un altere entitate specific.

Le libertate de redistribuer copias debe includer formas binari o executabile del programma, in addition al codice original, pro versiones modificate e non modificate. (Distribuer programmas in forma executabile es necessari pro systemas de operation facile a installar.) Il non es un problema si il non existe un methodo de producer un forma binari o executabile de un certe programma (viste que alcun linguages non ha iste functionalitate), sed on debe haber le libertate de redistribuer tal formas si on trova o disveloppa un methodo de facer illos.

A fin de render effective le libertates de facer cambios e de publicar versiones meliorate, on debe haber accesso al codice original del programma. Pro isto, le accessibilitate del codice original es un condition absolute pro esser un software libere.

A fin de realisar iste libertates, illos debe esser irrevocabile a condition que on non face torto; si le disveloppator del software ha le poter de revocar le licentia, sin que on ha facite alcun cosa que lo justifica, le software non es libere.

Nonobstante, certe typos de regulas super le maniera de distribuer le software libere es acceptabile, si illos non conflige con le libertates central. Per exemplo, copyleft (pro explicar illo multo simplemente) es le regula que, si on redistribue le programma, on non pote adder restrictiones qui nega a altere personas le libertates central. Iste regula non conflige con le libertates central; al contrario, illo lo protege.

 Vide etiam 
 Derecto de autor

 Ligamines externe 
 Iste articulo ha essite basate in un traduction a interlingua del definition de software libere publicate per le Fundation pro Software Libere.

Categoria:Software